(ສພຊ) ອີງຕາມວາລະດຳເນີນກອງປະຊຸມສະໄໝສາມັນເທື່ອທີ 4 ຂອງສະພາແຫ່ງຊາດຊຸດທີ VIII, ລະຫວ່າງວັນທີ 17-18 ຕຸລາຜ່ານມາ, ທີ່ຫ້ອງປະຊຸມສະພາແຫ່ງຊາດຫລັກ 6 ໂດຍການເປັນປະທານຂອງທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ, ເຂົ້າຮ່ວມມີທ່ານ ທອງລຸນ ສີສຸລິດ ນາຍົກລັດຖະມົນຕີ, ບັນດາທ່ານລັດຖະມົນຕີ ແລະ ສະມາຊິກສະພາແຫ່ງຊາດ (ສສຊ) ຊຸດທີ VIII ປະຈຳ 18 ເຂດເລືອກຕັ້ງໃນທົ່ວປະເທດເຂົ້າຮ່ວມ.
ຕາມວາລະຂອງກອງປະຊຸມ, ທ່ານປະທານສະພາແຫ່ງຊາດ ໃນນາມປະທານກອງປະຊຸມໄດ້ມີຄຳຄິດຄຳເຫັນເຈາະຈິ້ມ ແລະ ເນັ້ນໜັກແຕ່ລະບັນຫາຢ່າງມີຈຸດສຸມໃນຂົງເຂດຕ່າງໆ ເພື່ອເປັນແນວທາງໃຫ້ແກ່ການປະກອບຄຳຄິດຄຳເຫັນຂອງບັນດາ ສສຊ ຍົກໃຫ້ເຫັນດ້ານຕັ້ງໜ້າ, ຜົນງານທີ່ເຮັດໄດ້ ແລະ ບັນຫາຫຍໍ້ທໍ້ທ້າທາຍຕ່າງໆທີ່ເປັນອຸປະສັກຕໍ່ກັບການພັດທະນາປະເທດຊາດ; ຫລັງຈາກນັ້ນ ບັນດາ ສສຊ ໄດ້ສຸມໃສ່ປະກອບຄຳຄິດຄຳເຫັນຕໍ່ບົດລາຍງານຂອງລັດຖະບານກ່ຽວກັບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ, ແຜນເງິນຕາປະຈຳປີ 2017 ແລະ ແຜນການປະຈຳປີ 2018; ແລະ ຊັກຖາມຂໍ້ສົງໄສບັນຫາຕ່າງໆຕໍ່ກະຊວງ ແລະ ອົງການທີ່ກ່ຽວຂ້ອງທີ່ເກີດຂຶ້ນຢູ່ສູນກາງ ແລະ ທ້ອງຖິ່ນ ໂດຍສະເພາະກໍແມ່ນບັນຫາທີ່ພໍ່ແມ່ປະຊາຊົນບັນດາເຜົ່າສະເໜີຜ່ານບັນດາ ສສຊ ແລະ ສສຂ ມາເຖິງລັດຖະບານ ແລະ ຂະແໜງການທີ່ກ່ຽວຂ້ອງ ເພື່ອຊ່ວຍແກ້ໄຂ ແລະ ຫາທາງອອກທີ່ເໝາະສົມດ້ວຍບັນຍາກາດທີ່ຟົດຟື້ນ ແລະ ມີຄວາມຮັບຜິດຊອບສູງຂອງບັນດາ ສສຊ, ບັນຫາທີ່ ສສຊ ມີຄວາມສົນໃຈ ແລະ ຍົກຂຶ້ນມາສະເໜີ, ແລກປ່ຽນ ຫລາຍທີ່ສຸດແມ່ນຂົງເຂດເສດຖະກິດ, ການເງິນ, ເງິນຕາ, ການຈັດເກັບລາຍຮັບ-ລາຍຈ່າຍ ແລະ ການນຳໃຊ້ງົບປະມານ, ການຝ່າຝືນ ແລະ ລະເມີດລະບຽບການເງິນ-ເງິນຕາມີລັກສະນະເພີ່ມຂຶ້ນ; ການພັດທະນາການລົງທຶນ, ການພັດທະນາຊົນນະບົດ ແລະ ການແກ້ໄຂຄວາມທຸກຍາກ, ການສົ່ງເສີມການຜະລິດ, ການຍົກສູງຄຸນນະພາບການສຶກສາ, ບັນຫາສາທາລະນະສຸກ ແລະ ພັດທະນາພື້ນຖານໂຄງລ່າງດ້ານຄົມມະນາຄົມ ແລະບັນຫາອື່ນໆ; ພ້ອມນີ້ ບັນດາທ່ານ ສສຊ ສະເໜີໃຫ້ລັດຖະບານ, ກະຊວງ, ອົງການ ແລະ ອົງການປ້ອງຄອງທ້ອງຖິ່ນ ຈົ່ງເປັນເຈົ້າການໃນການເພີ່ມທະວີຄວາມຮັບຜິດຊອບ ແລະ ສຸມໃສ່ຈັດຕັ້ງວຽກງານດ້ານຕ່າງໆໃຫ້ມີຄວາມເຂັ້ມແຂງ, ຮັບປະກັນຄວາມໂປ່ງໃສ, ເພື່ອເປັນພື້ນຖານອັນໜັກແໜ້ນໃນການປະກອບສ່ວນສຳຄັນໃນການສ້າງສາພັດທະນາປະເທດຊາດ.
ຕາມວາລະດຳເນີນກອງປະຊຸມສະໄໝສາມັນເທື່ອທີ 4 ຂອງ ສພຊ ຊຸດທີ VIII, ຄາດວ່າຕອນເຊົ້າວັນທີ 19 ຕຸລາ 2017 ຈະສືບຕໍ່ປະກອບຄຳເຫັນຕໍ່ບົດລາຍງານຂອງລັດຖະບານກ່ຽວກັບການຈັດຕັ້ງປະຕິບັດແຜນງົບປະມານແຫ່ງລັດ ແລະ ແຜນເງິນຕາ ປະຈຳປີ 2017 ແລະ ແຜນການ ປະຈຳປີ 2018; ສ່ວນຕອນບ່າຍປະທານກອງປະຊຸມຈະໄດ້ເຈາະຈິ້ມ ແລະ ໃຫ້ທິດຊີ້ນຳໃນການປະກອບຄຳຄິດຄຳເຫັນຕໍ່ບົດລາຍງານຂອງອົງການກວດສອບແຫ່ງລັດ ແລະ ບົດລາຍງານຂອງອົງການກວດກາລັດຖະບານ, ຈາກນັ້ນ ບັນດາທ່ານ ສສຊ ຈະໄດ້ປະກອບຄຳເຫັນຕໍ່ບົດລາຍງານດັ່ງກ່າວ.